khistorydata/jeongjo-sjw-relations huggingface dataset:
정조 23년
傳于兪岳柱曰在外承旨許遞前望單子入之待下批牌招察任
정조 23년
徐有聞以弘文館言啓曰新除授校理高宅謙修撰南履翼竝卽牌招察任何如傳曰允
정조 23년
以校理高宅謙修撰南履翼牌不進罷職傳旨傳于李冕膺曰只推
정조 23년
李冕膺以戶曹言啓曰內氷庫庫舍五間失火被燒卽當改構而見今藏氷迫頭非但事多難便曾於丁未年間內氷庫之移設江上時西氷庫之四庫所藏氷丁以三庫分排入峙除出一庫藏置內氷庫之氷丁矣今亦依此例爲之則事甚便好姑爲合設使之分庫擧行何如傳曰允
정조 23년
崔獻重以刑曹言啓曰頃因南部崔召史仁同校婢稱冤事擊錚原情曹回啓判付內嚴飭道臣卽爲勿侵當初不能致察之守令使之指名現告報來後草記則當處分以懲無辜平民侵虐之弊亦以此意分付事判下據自臣曹發關該道矣卽伏見慶尙監司申耆移文及該府使李甲會報營辭意則校婢眞玉卽崔女眞外六代祖母儉德上典也以眞玉之老病無子納其婢儉德於本校官狀斜文尙今昭在而今此崔女乃是儉德外五代孫漢禮之女而續案中書以漢禮不書漢陽者以其本名漢禮故也儉德以私婢載錄帳籍者本是眞玉之婢而然也崔女之外叔漢日兄弟支屬今皆仰役於本校毫無稱冤而惟此崔女忽生叛主之計始自甲寅屢呈營邑兩度落訟又有此誣罔天聽之擧誠極猥濫成命之下不得擧行而當該府使以孫克福現告而已爲身故矣當初本曹回啓則惟以儉德之以私婢載錄於帳籍漢陽之以漢禮載錄於續案果有勿侵之請矣今此邑牒道移雖有所據儉德之以私婢載於帳籍漢陽之以本名書於續案者終涉可疑更令道臣詳査決處之意分付何如傳曰帳籍與謄案旣如彼則邑牒不過外題之說名以啓下行會如李甲會者乃敢粧撰乎卿等更爲出意見嚴關行査草記而設使事實果相左甲會之報辭駭妄莫甚如許之類待出場各別處置況許多損體之端屢捉於繡行論以治績亦可謂前倅之罪人矣新定式履歷甲會則分付該曹勿爲施行可也
정조 23년
崔獻重以御營廳言啓曰依下敎武藝別監左右番技藝居首丁元瑞朴大吉處各木二疋布二疋之次文景周金大行處各木一疋布一疋施賞之意敢啓傳曰知道
정조 23년
刑曹啓目粘連載寧郡殺獄罪人崔所回獄事段木衫破裂肋脅逢刃取納兇刀襯合刺痕成獄償命無容更評另加嚴訊斯速取報何如判付啓分付道臣出意見加刑究覈期於得其情實爲良如敎刑曹啓目粘連金堤郡殺獄罪人李元奉獄事首犯足踢渠亦無辭而衆人共毆爾我莫辨則他皆全釋渠乃獨罹云者或近事情是白乎矣獄體至重不敢擅便上裁敎是白乎旀益山郡殺獄罪人金官亥獄事傷痕昭著則要害之處實因符合於看證之招獄情無隱斷案已成依前訊推期於輸款是白乎旀全州府殺獄罪人曺汗福獄事夫婦間有此殺越之變法雖難貸情有可原而殺獄體重不敢妄議上裁敎是白乎旀茂長縣殺獄罪人鄭必得獄事妄揮煙竹是豈必殺之心而罪已難貸法難低仰如前訊推期於得情何如判付啓金堤李元奉段當初成獄似出於重人命懲弊習之意是如乎其時道臣亦未必必欲置法而具此案眉州之俗近古者有三其一卽農夫之合耦相助也務本如是力作如是乙仍于其民亦易治如使金堤之倅能效黎希聲之治法則豈或使南畝襏襫之良民罹此無知妄作之犯乎況衆犯尤異於獨爲故犯則仍因囚推不亦至冤之甚乎元奉漢嚴刑一次勘放當該郡守從重推考爲旀益山郡金官亥段道啓中斷人殺活不可蓄疑成案云而引之以別添他症之疑端者甚爲明的卽爲依道啓施行爲旀全州曺汗福段如許獄案多從生科自有斟量者存況其本情出於無情道狀曹啓之論別具是矣嚴刑酌放事分付爲旀茂長鄭必得段妹旣冤死娚亦瘦斃誠可矜兺不喩卿等疑輕之論與道伯不甚異同必得身付之道臣施以次律爲良如敎刑曹啓目粘連泰仁縣殺獄罪人金尙彦獄事道臣之起疑實出重人命之意光石一被酷刑終至致命嚴訊得情何如判付啓死由本傷則償殺之論固當耳傷亦由病則付生之說果是矣以兩條甲乙之見平心公觀則主付生者其說尤有據是如乎京外捕校之虐害無告隨現雖用加倍之律而一律關頭何可拘此乎金尙彦身乙分付道臣親執嚴刑減死遠地爲奴爲良如敎刑曹啓目粘連東萊府殺獄罪人孫貞日獄事段數條可疑之端亦歸十分無疑貞日別加嚴訊斯速得情何如判付啓疑猶舊也更令萊伯出意見另覈取服報來後狀聞事分付道臣爲良如敎又啓目粘連廣州府殺獄罪人金郁萬獄事段許多可疑終無釋然執法之地不敢遽議從輕上裁何如判付啓繡啓道啓曹啓皆曰可疑疑之云者從輕之謂也於此豈有別見乎但當曰從公論施行而已金郁萬施以惟輕之律事分付道臣爲旀殺獄回啓之無敢遲滯飭敎何如而七月査啓今始回啓其間不爲擧行之判堂爲先越俸一等爲旀此後段令該房稟旨定式回啓期限過此則該房請推事定式亦令廟堂知此時或提飭爲旀各房行査公事列錄一板入啓以爲常目之助事各該房載之故事亦爲定式爲良如敎
정조 23년
己未十二月初七日辰時上御重熙堂都承旨入侍時行都承旨李冕膺假注書申緯記注官承膺祚記事官李存秀以次進伏訖上曰待敎出去持入抄啓課試題而試官則仍用前試官事分付也存秀承命出傳命書公事判付訖命退承史以次退出
정조 23년
行都承旨李冕膺坐左承旨徐有聞坐右承旨李魯春鑄字所進左副承旨洪樂游坐直右副承旨兪岳柱坐同副承旨崔獻重坐直注書洪奭周病金啓溫病假注書申緯仕呂東植仕直事變假注書南吉寬仕
정조 23년
承旨前望單子入之洪樂游落點
정조 23년
傳于徐有聞曰來待諸臣入侍
정조 23년
吏曹口傳政事以李漢豐爲刑曹參判
정조 23년
刑曹啓目粘連南原府殺獄罪人崔命道獄事段殺越從嫂胞兒竝命斯速得情亟正典刑爲白乎旀光州殺獄罪人李春金獄事段致殺舊主之族人有異他獄斯速得情依律償命爲白乎旀高山縣殺獄罪人池夢福獄事段殺變雖因戲劇石打亦由誤中人命至重殺獄至嚴如前同推依律償命爲白乎旀務安縣殺獄罪人金宗孫獄事段以族弟而毆殺族兄以情以犯尤爲難貸別加嚴訊斯速置法爲白乎旀長城府殺獄罪人姜刀也之獄事段扼項築胸殺若報讎不可與他與殺妻之人同年而語斯速償命以慰慘死之魂何如判付啓南原崔命道獄段故府使朴知源之檢案報辭可謂詳盡而其外違端徒歸虛妄藉使死者報毒而死何異於使之死乎況其所犯尤異於償一人之命前於全州金龍采等七案未嘗容他議嚴飭推官卽捧遲晩招報營後狀聞事分付道臣爲旀光州李春金獄段曾聞其民易使其俗易治素稱淳厖之鄕而春金之獄何爲而出也一看驚駭再看瞠惑看之又看寧欲無語族兄之贖奴與立役之己奴一般而犯手之不足至於殺越及其成獄也渠卽又敢逃避於是乎光州一邑無奴主父子之倫綱惜乎營邑之臣不卽直捧控案也狀啓還下送使之速卽取服具格啓聞事拔例嚴飭爲旀高山池夢福獄段蔽一言曰醉也戲也誤也道臣雖以爲殺人無間於故誤乘憤明知非戲劇云而由醉爲戲由戲誤犯則不惟非故憤亦未也卿之起疑甚得平允之體依回啓施以減死之律事分付爲旀務安金宗孫獄段少凌長亦係於傷風敗俗中一事況所謂長者卽年過七十之八寸兄乎其所償命尤不容緩爲先嚴飭同推而獄案間有疑處初檢倅之在京者起問意見草記爲旀長城姜刀也之獄段殺越之變何限而情狀之絶悖莫甚於夫殺之案如無償命之典則已否則如許之獄卽無論情與跡之如此如彼如律償命決不容持疑而前此莫可奈之獄每求必欲生之端者有裁量者存代殺所以償其命也償命所以慰冤魂也而夫也雖不良無難行兇爲其妻者若有所知其心寧忍欲使其夫由我而又死竝與其骨肉寄泊無所乎償其命未足爲慰冤魂也刀也之之從輕固難遽議而刀也之之死後彼匍匐啼飢之兩箇人命有誰當收恤乎伸法屈法重人命則一也此獄之別用權宜於屈法邊雖謂之一人死而三人生可也刀也之特貸一縷保授邑底使之收恤無辜仍令該倅月一嚴刑過三年報營狀聞後停刑移充道內殘鎭苦役事分付爲良如敎刑曹啓目粘連楊州牧殺獄罪人咸奉連獄事纔納一踢之供遽罹正犯之科者是豈獄體姑爲停刑金尙弼池召史金履水各因他獄或平問或嚴訊恐或爲究覈隱奸之一道事係格外上裁何如判付啓道伯見亦無異同於向時曹讞咸奉連身減死定配事分付道臣爲良如敎刑曹啓目粘連咸興府殺獄罪人朴宗楨獄事以昌白同惡之人亦證踢胸之狀以大成流寓之民猶質明鉉痛胸之狀渠焉逭三尺另加嚴訊期於得情干犯朴昌白依律嚴勘脅腿傷痕初檢官之全然漏却道臣之亦不致責俱極疎忽竝推考又啓曰慶源府殺獄罪人李進國獄事藉官令而橫行則頭䯻之捽胸膛之踢實因脗合加刑得情李陽伸段助力打肩干犯之律亦安得免嚴刑照勘進國之名出自屍親之供旣有隣官之牒則會寧府之許多日相持以致回檢之境大關滋弊會寧該府使令該府拿問處之以正犯之未捉有此違例之屢檢極涉乖當該道臣亦爲推考何如判付啓咸興囚朴宗楨段採金之弊不唯妨農又出殺變此而不爲端本之政其餘皆苟也日前左相筵奏可謂知所先務是置近來民俗逐末是競殊不知農不出則乏其食之義寧不痛歎在古熙熙穰穰之時六年穰六年旱參半用之者足當於生之者識時務者猶且不可盻盻於猗頓郭縱輩之所爲則坐今俗治今時妄擬九疑以南之間商量亦不可笑之甚者乎見此案益信之不錯之不松都貿金之式而嚴禁然後申禁於諸路採金似合事宜後日籌坐使之爛商稟處事令曹郞持此案傳諭時原任大臣爲旀此獄段正犯不出於兩朴兩朴之中已執之正犯固無可以傅輕之端而本道每多武倅乙仍于其所成案疎忽莫甚所以換窠交差必欲銳意一試此意亦有申及於銓堂者雖不別爲定制豈無從便闊狹之方乎雖以此案言之初檢雖非武倅覆檢時不卽校正亦由於年少生疎所致正犯招中縊死云云明是粧撰之說而旣出於囚供則檢狀當言縊痕之有無以爲辨破之道而無一言槪及者疎忽甚矣當該初覆檢官從重推考爲旀共讞何等至愼重處則許多錯書誤錄都置之胸膛乃必死處也旣異於速死處至於腿則速死必死具無所當混稱曰無非速死必死處云者大失照檢何可諉罪於道啓之亦然乎干犯朴昌白及干證諸供皆云正犯朴宗楨一次足踢至於踢胸一款未嘗出於各報而卿等之亦證其踢胸者尤欠端的況旀昌白旣於昨年道臣勘放則今於本曹議讞也苟以徑放爲未安不可不嚴勘云爾則當竝與徑放之道臣請勘而今乃只請昌白之勘律亦甚疎漏卿等推考爲旀正犯宗楨之行兇實因之外詞證亦備嚴訊取服斷不可已依回啓施行爲有矣以其無根着之蹤不思逃避之計投宿店幕坐而受縛此似常情之外無關於原案段落是旀慶源囚李進國段手勢之兇獰觀於屍帳痕損無容更言況旀兇身自服之招便一結案但當具格考覆如例親問而已豈可循例錄啓致煩酬應乎嚴飭使之只捧遲晩招登聞而名之曰殺獄停屍四十餘日而行檢者四査報者五違式乖例自有殺獄以來所未見以一倅行再檢尤豈成說乎會寧該倅之右袒邑校匿置正犯無嚴莫甚矣爲道伯者任他所爲不卽狀請嚴勘以此以彼該道臣難免不職之失施以罷職之典會寧當該府使考其月日持現告令該府拿來重繩初覆檢外另行三四檢卽欲憑各人意見而折疑也今以初檢官更行初檢曰以三檢又於所謂四檢用右例固有罪矣檢官亦駭然當該檢官慶源府使成鎭殷穩城前府使柳相燁令該府拿問嚴處爲良如敎刑曹啓目粘連龍川府殺獄罪人黃必順獄事枷頭揮折此乃倉卒間眞情所發而今則成案已久之後變幻納招疑亂獄情之狀萬萬巧惡連加嚴訊期於得情何如啓此獄當求之於廳帳脈錄之外如使金鐺向黃應宗執領揮刃一款不至於落空則爲正犯必順者以爲其父之心其肯袖手伈泄不思所以洩憤之方乎監考申哥漢亦證其目擊觀於前道臣朴宗甲之關辭而優不爲起疑一端且況其父被毆其子毆其人致死者減死卽先朝受敎令甲也毆之於扶執特五十步於百步之間申哥雖云只見扶執安知不於扶執之後更又下手乎然則不遵受敎牢守常憲果未知爲可卿等與未回啓參究爲具意見論理草記爲良如敎
정조 23년
崔獻重以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 23년
李魯春以刑曹言啓曰龍川府殺獄罪人黃必順獄事回啓判付內此獄當求之於屍帳脈錄之外如使金鐺向黃應宗執領揮刃一款不至於落空則爲正犯必順者以爲其父之心其肯袖手伈泄不思所以洩憤之方乎監考申哥漢亦證其目擊視於前道臣朴宗甲之關辭而優可爲起疑之一端且況其父被毆其子毆其人致死者減死卽先朝受敎令甲也毆之於扶執特五十步百步之間申哥雖云只見扶執安知不於扶執之後更不下手乎然則不遵受敎牢守常憲果未知爲可卿等與未回啓參判具見論理草記事判下矣參議臣李濟萬以爲金鐺之致死雖由於黃必順之毆打而子弟之衛父兄有類乎手足之捍頭目則目見其父之被人下手揮枷一打以辭父急天理人情之所不能已者其在重倫常之道合有情法參互之論而臣旣愚迷譾劣未諳受敎妄守常憲仰請當律及承判付辭意懇惻誨諭丁寧伏地兢惶如夢斯覺一依受敎付之生道實合事宜而獄體至重不敢擅便云參判臣李漢豐以爲大抵償死關和之至重父子之倫紀之至情衛父毆人而至死者則減死之先朝受敎特出於倫義重處律例反輕之聖意而詳閱獄案參互理會則蔽一言曰金鐺之毆逼應宗之狀申哥扶持之供灼然可見矣然則必順救父揮枷之擧容有可恕其在重倫之道合有傅輕之典云臣義弼以爲黃必順之殺死金鐺勿論見其父被擬刃之急受執領之困皆出於爲其父之心則其在人情天理禁遏不得者而臣愚迷蠢劣徒拘文法乃有妄讞之擧而先朝受敎旣若是丁寧今下判付又若是懇惻寔出於重倫常之聖意臣不勝欽仰悚縮之至到今傅生之論無容更議而不敢擅便上裁何如傳曰依諸議施行可也
정조 23년
己未十二月初八日辰時上御重熙堂同副承旨入侍時同副承旨崔獻重假注書呂東植記注官金景煥承膺祚以次進伏訖上曰各司褒貶幾處爲之而提調未備處亦爲幾何知入也賤臣承命出傳回奏曰只都摠府儀賓府爲之而提調則無未備處云矣命書公事判付訖命退承史以次退出
정조 23년
己未十二月初八日午時上御重熙堂左承旨入侍時左承旨徐有聞假注書呂東植記注官金景煥承膺祚以次進伏訖命書刑曹啓目判付敎曰先爲出給斯速行會判付中雖有招問務安前倅之敎而疑晦之端則姑待後筵下敎之意分付也賤臣承命出傳命書公事判付訖命退承史以次退出
정조 23년
己未十二月初八日申時上御便殿來待諸臣入侍時左承旨徐有聞假注書呂東植記注官金景煥承膺祚水原留守徐有隣檢校提學鄭民始漢城判尹金文淳京畿監司徐鼎修吏曹參判李書九原任直提學鄭大容直提學李晩秀檢校直閣徐榮輔沈象奎直閣金近淳檢校待敎李存秀抄啓文臣金履載以次進伏訖上敎書九曰向以樂章事有所下敎而卿與一提擧相議必趁臘享前肄習之地好矣書九曰當於相議後進詣樂院以爲肄習之地矣敎文淳曰湖西後米事果已詳探耶文淳曰問於前伯許則後米之捧自是已例大抵各邑斛面大小不齊斛大則自無欠縮斛小則不得不略捧後米以爲補縮之資今若一切嚴禁則斛小處必有改其斛面之慮不如姑令仍舊之爲好云矣上曰新伯許亦須書問便否而稅穀之過時裝發從中作奸處亦不可無嚴懲之擧矣文淳曰其中預報裝發狀而過屢朔後始爲裝發者尤極痛惡矣上曰予於近日課讀新印春秋今日始完讀而慈宮爲念予幼少時冊施時之事設與小饌以識喜故玆召卿等共嘗之矣仍命宣饌有隣起伏奏曰萬機之餘有此課讀不以爲疲此實歷代史牒中所無之盛擧而慈宮之爲設冊施時尤是盛擧也好事也臣等不勝歡欣頌祝之至矣民始等曰此實前古所無之盛擧臣等之獲霑賜饌竊不勝榮幸矣仍命晩秀讀御製若曰予於三餘輒課一秩之書歲以爲常而手選諸書必印頒中外蓋亦振文風矯俗習之苦心也書旣頒躬先誦習爲一世準乙卯新印朱書百選而十月二十八日始讀再翼月十有六日完讀凡四十有九日丙辰新印五經百篇十一月十一日始讀翼月初八日完讀凡二十有八日丁巳新印史記英選十月初八日始讀再翼月二十七日完讀凡八十日戊午新印八子百選十一月初吉始讀翼月十五日完讀凡四十有五日己未新印春秋新印以前讀數回十一月十八日更讀十二月初八日完讀凡二十日左氏史也雖近於朱子所謂千里一曲致慨於明招堂上而先經傳吾有吾心之春秋矣於是乎予印予讀已告功自明年有新印當如右爲例顧精力未能如宿踐也記昔幼少時讀一秩慈宮輒設小饌以識喜俗所稱冊施時之禮是也朱子以長子受之送學於東萊而付送一角之茶三十觔卽此意也今日以有事輒聞之義告慈宮以春秋之完讀慈宮視小子若幼少時略備酒餠如村樣遂與監印懸讀諸人共嘗之戲是綵衣老萊之所以悅母也春動簾幃紫陽之所以壽母也旣獻岡陵祝于慈宮因書此要與諸人和侍食諸君子能知此會歟咿唔完一秩工課殿三餘每夜光明燭今年左氏書慈心識喜事萊舞九詩如命晩秀等先退有隣曰迎華驛移建之後鳩戶募民不容少忽而所入財力今難加劃均廳年例減貢給代條限三年出給則數雖不多庶可需用該堂似或以預下爲難而此等宜有別般軫念之擧亦非援而爲例之事竝以此分付何如上曰依爲之出擧條仍命退諸臣以次退出
정조 23년
行都承旨李冕膺坐左承旨徐有聞坐直右承旨李魯春鑄字所進左副承旨洪樂游坐右副承旨兪岳柱坐同副承旨崔獻重坐直注書洪奭周病金啓溫病假注書申緯仕呂東植仕直事變假注書南吉寬仕
정조 23년
傳于李魯春曰右承旨入侍
정조 23년
以文躍淵囚單子傳于洪樂游曰保放
정조 23년
徐有聞以弘文館言啓曰本館上番副校理臣趙得永以訓鍊都監從事官今日本營價布捧上時晝仕出去之意敢啓傳曰知道
정조 23년
徐有聞以成均館一同知館事意啓曰因京畿監司徐鼎修狀啓罪人李得賢抱川縣到配事傳曰近來上齋生皆從繩墨製必可讀講亦突誦未嘗有責備之可言而或値通方外之節製或當到記寬限之時必也此等之類混入未免貽羞於太學者寧不駭痛之甚哉然而其在作成之道不必永棄李得賢姑爲分揀右項罪名未誦諸篇定限使之一一突誦一同知館事捧講草記然後許赴講製之試此後未及突誦全一經而冒赴講席致有現發則皆當得賢此例令泮長嚴飭事命下矣臣謹依聖敎招致李得賢傳宣聖旨未誦諸篇使之定限誦習矣今已能誦云故全一經抽栍捧講則果皆精熟突誦此後講製竝爲許赴之意敢啓傳曰知道
정조 23년
洪樂游以禁府言啓曰因咸鏡監司具㢞啓本慶源府殺獄罪人李進國獄事刑曹覆啓判付內會寧當該府使考其月日捧現告令該府拿來重當該檢官慶源府使成鎭殷穩城前府使柳相燁令該府拿問嚴處事命下矣考其日月事在己未正月會寧前府使李仁秀爲當該而李仁秀柳相燁今方待命竝拿囚成鎭殷時在任所云依例發遣府書吏交代後拿來何如傳曰允
정조 23년
己未十二月初九日辰時上御便殿都承旨右承旨入侍時行都承旨李冕膺右承旨李魯春假注書呂東植記注官金景煥承膺祚以次進伏訖上敎魯春曰校正之役幾何爲之魯春曰義例不一姑難釐正矣敎冕膺曰予於今冬讀新印春秋日昨纔完讀而慈宮爲設識喜之擧予因書其事令諸臣賡進卿亦聞之乎冕膺曰臣等亦聞知而此實無前之盛擧豈可無識喜之擧乎上曰賡進之人亦爲乏少故欲使曾經宮僚人同爲賡進卿家奉朝賀何年登第而何時爲宮官乎冕膺曰登第則在於辛未而宮僚之何時除拜未能詳知矣上曰須詳問以奏可也命退承史以次退出
정조 23년
己未十二月初九日午時上御便殿左承旨入侍時左承旨徐有聞假注書呂東植記注官金景煥承膺祚以次進伏訖上命書榻敎曰抄啓文臣九月朔親試及秋等試射明日爲之處所春塘臺爲之明日次對亦於殿座處所爲之命退承史以次退出
정조 23년
行都承旨閔台爀未肅拜左承旨徐有聞坐直右承旨洪樂游坐直左副承旨兪岳柱坐右副承旨崔獻重坐同副承旨沈象奎坐注書洪奭周病金啓溫病假注書申緯仕呂東植仕直事變假注書南吉寬仕
정조 23년
藥房都提調李時秀提調金文淳副提調徐有聞啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 23년
洪樂游啓曰行大司憲宋煥箕持平金奎夏金箕燦在外執義曺允遂掌令金銑閔命爀呈辭監察茶時之意敢啓傳曰知道
정조 23년
洪樂游啓曰明日乃是小寒自明日日暖間視事頉稟之意敢啓傳曰知道
정조 23년
傳于洪樂游曰大臣備局堂上引見
정조 23년
傳于兪岳柱曰本府貶坐今日爲之云右尹前望單子入之待下批牌招
정조 23년
漢城右尹前望單子入之李勉膺落點
정조 23년
兪岳柱啓曰吏曹郞廳來言承旨有闕政事取稟傳曰前望單子入之
정조 23년
承旨前望單子入之閔台爀落點
정조 23년
兵曹口傳政事副護軍李魯春副司果柳台佐竝單付
정조 23년
以京畿監司徐鼎修狀啓禮曹佐郞李卿尹枉道作行科外貽弊罪狀令攸司稟處事判付內啓下義禁府爲旀前此飭禁何如則乃敢無難犯科近來紀綱之隨處解紐可知各別嚴繩以懲日後諸道申加嚴飭匿不摘發者竝與諧守令察訪勘罪事分付爲良如敎
정조 23년
徐有聞以禮曹言啓曰頃因忠淸道沃川幼學趙熙逵等上言問于諧道詳考實跡及格式報來後草記事命下矣卽接前忠淸監司李泰永査報則以爲枚擧行會於諧邑使之詳考實跡論列報來矣卽到沃川郡守牒呈內趙熙逵及李義精本孫相履卽爲招致其可考文蹟使之現納則故相臣柳成龍文集有曰故相臣鄭澈等癸巳冬呈司天使陳情文云力戰不屈以身殉國節義表著者亦多有之如倡義使金千鎰僉知中樞府事高敬命金海府使李宗仁巨濟縣令金俊民忠淸節度使黃進慶尙右道節度使崔慶會原任佐郞趙憲原州牧使金悌甲淮陽府使金鍊光晉州牧使徐禮元判官成守慶沃川郡守權希仁義僧將靈奎海美縣監鄭名世慶尙右道節度使柳崇仁節度使金時敏東萊府使宋象賢僉知中樞府事劉克良祥雲察訪南廷蕤保寧縣監李義精等或捍禦孤城或衝犯賊壘糜身鋒刃而不思偸生其行狀曰壬辰倭寇猖獗列鎭瓦解都城失守國步艱難公於是時家食矣聞變不勝慷慨憤鬱雪涕而糾合義旅誓以同仇欲赴行在而路梗不得進時晉州方被寇晉州卽兩南要害也若無晉城則兩南無以保故公遂赴晉城與倡義使金公千鎰及諸義士會於城中而崔公慶會亦節度焉嬰城固守日夜搏戰殺傷甚衆及其矢窮力盡且西門單弱賊詗知之破西門而蟻附於是知其城必陷服朝衣北向四拜後次第投於矗石下南江中癸巳六月二十九日也宋祭酒煥箕所撰墓表曰昔在萬曆壬辰島夷猖獗晉陽城陷之日倡義士以下殉節者甚衆公在其中又曰公當壬辰之亂倡率義旅將赴行在路梗不得進則憤慨雪涕益不欲生乃赴晉城與金公千鎰崔公慶會戮力拒賊所殺傷甚多及其矢盡力窮賊破西門而入孤城遂陷公着朝服北向四拜仍投矗石下南江中前後事蹟或載文集或載家乘精忠卓節若是斑斑云矣觀此多士上言及該道文移則故縣監贈兵曹參議李義精之危忠卓節不特詳載於文淸公鄭澈之呈文文忠公柳成龍之文集旣蒙褒贈之典又侈棹楔之恩朝家崇報前後無憾至於晉州彰烈祠之獨漏配食雖未知緣何事故而當時立慬表表可稱塗人耳目者凡爲三十人義精其一也二十九人旣皆齊侑義精一人獨未竝腏非但士林之齎鬱似爲昭代之欠事特許追配恐無不可而事係祀享有難輕施議于大臣稟處何如傳曰允
정조 23년
洪樂游以兵曹言啓曰頃因慶尙監司申耆狀啓道內武士別試優等八人起送事判付內待其上來草記事分付兵曹事命下矣該道抄試武士出身趙台鉉折衝崔榮祖閑良趙相赫權龍達林遇榮金光俊洪胄榮金啓商等今已上來矣敢啓傳曰今日殿座時待令同爲試行騎六柳片講依近例從自願試官則兵判御將入直摠府堂郞爲之可也
정조 23년
洪樂游以兵曹言啓曰五衛將李海範金致五金載俊忠翊衛將李沖彬慶熙宮衛將李彝煥李潤淵俱以身病呈狀乞遞宿衛輪番之任不可久曠竝改差何如傳曰允
정조 23년
洪樂游以義禁府言啓曰京畿監司徐鼎修狀啓內禮曹佐郞李卿尹罪狀令攸司稟處事啓下矣李卿尹下去忠淸道結城地未及上來云發遣府羅將所到處拿來何如傳曰允
정조 23년
洪樂游以義禁府言啓曰保放罪人金儀祥文躍淵等還囚捧供以入之意敢啓傳曰知道
정조 23년
禁府啓目覆檢官熙川前郡守金儀祥原情云云問目內辭緣泛稱遲晩所當請刑是白乎矣曾經都摠經歷勿爲請刑載在大典通編議處何如判付啓日寒如此滯囚可悶而疎忽之罪不可寬恕削職放送爲良如敎又啓目會寧前府使李仁秀覆檢官穩城前府使柳相燁原情云云問目內辭緣泛稱遲晩所當請刑是白乎矣曾經閫帥宣傳官勿爲請刑載在大典通編議處何如判付啓檢驗不實自有常律爲先依律施以奪告身之典日寒如此先放送後草記爲良如敎又啓目旌義前縣監文躍淵原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓罷拿足矣放送爲良如敎
정조 23년
洪樂游以禁府言啓曰時囚罪人李仁秀柳相燁等原情公事判付內檢驗不實自有當律爲先依律施以奪告身之典日寒如此先放送後草記事命下矣李仁秀柳相燁等各告身盡行追奪放送之意敢啓傳曰知道
정조 23년
禁府啓目粘連慶尙道放未放修啓冊子中本府所管罪人稟秩新寧南正和取繡啓論列旣係法外刑用笞笞用亦涉殘酷不可遽議疏釋仍爲白乎旀他餘罪人等令刑曹稟處何如判付啓依允
정조 23년
禁府啓目粘連黃海道放未放修啓冊子中本府所管罪人未放秩乙良依啓聞施行爲白乎矣其中延安李羲雲段同罪之李義和已蒙宥釋之恩宜有一視之澤稟秩平山李漢籌鳳山元永麟等段所犯不至深重合有疎放之道而臣府不敢擅便上裁爲白乎旀他餘罪人等令刑曹稟處何如判付啓依允爲旀李漢籌元永麟等段或違於曰宥之義事關民隱何可拘此乎雖非首犯以關東海弊事定配未幾宥還云爾則誰復懲畏不敢輕犯乎道啓之別置稟秩可謂得體依道啓施行爲良如敎又啓目粘連江原道放未放修啓冊子中本府所管罪人放秩洪川徐季修春川申夔相旌善朴瑞源通川尹厚東金城宋倫載鐵原朴應浩等段依啓聞施行爲白乎旀襄陽崔重敎段多出差帖捧賂村氓旣係不法不可輕議宥釋仍爲白乎旀他餘罪人等令刑曹稟處何如判付啓依允爲旀徐季修尹厚東所坐俱係厲民朴應浩之罪亦涉不輕道伯之置之放秩難免不審竝只勿論以爲爲守令不盡職者之戒爲良如敎又啓目粘連平安道放未放修啓冊子中本府所管罪人稟秩安州崔重羽段莫重還穀恣意幻弄事係法外有難輕議疎放仍爲白乎旀他餘罪人等令刑曹稟處何如判付啓依允
정조 23년
知中樞府事洪良浩疏曰伏以臣猥以樗櫟之棄材久玷館閣之重任年老精耗觸處生疣乃於向者國書撰進也北咨南契竝致錯誤罪著溺職伏地俟勘聖度天大罰止薄罷愧悚之極杜門訟愆曾未幾何旣蒙收敍之恩又下分揀之命繼伏承敦府樞銜除旨聯翩自顧無狀之賤何以得此臣於是感惶交至靡所容措噫有國重事莫如事大交隣草創討論粤自經訓詞命得失召榮取侮而職忝文苑之任不能兢兢審愼旣有違於格式且未詳於地方一之猶罪況於再乎大則幾致辱國小而自底僨事論其辜犯合被重勘豈可已經薄譴而揚揚進身重犯無忌憚之罪乎玆敢冒控短章仰暴微懇伏乞聖慈俯念事體之重亟命刋臣職名以爲人臣不職者之戒焉臣無任云云答曰省疏具悉卿其勿辭行公
정조 23년
右參贊李祖承疏曰伏以臣猥以無似之賤濫蒙不世之渥頂踵毛髮咸歸造化前後揚歷皆踰涯分今又於旬日之內自宗伯而移參贊有若非臣莫可者華誥聯翩闔門感祝而臣心之怵然反顧殆欲循墻亦豈敢食息忘哉義急叩謝冒昧一肅而第臣於見職與左議政臣沈煥之姨母夫應避之嫌揆以公格自在當遞玆敢略控短章仰瀆宸嚴乞命該曹照法遞改以存格例以安微分不勝幸甚臣無任云云答曰省疏具悉疏辭下該曹稟處
정조 23년
副校理趙得永疏曰伏以史館相避法意甚重臣與藝文館檢閱臣李存秀有娚妹應避之嫌臣之所帶春秋館記注官之任在法當遞玆敢援例陳章仰瀆崇嚴伏乞聖明亟命遞改臣兼銜以存公格以安私分焉臣無任云云省疏具悉疏辭下該曹稟處
정조 23년
行都承旨閔台爀坐左承旨未差右承旨洪樂游坐直左副承旨兪岳柱坐右副承旨崔獻重坐直同副承旨沈象奎坐注書洪奭周病金啓溫病假注書申緯仕直呂東植仕事變假注書南吉寬仕
정조 23년
沈象奎啓曰行大司憲宋煥箕持平金圭夏金驥燦在外執義曺允遂掌令閔命爀金銑呈辭監察茶時之意敢啓傳曰知道
정조 23년
兪岳柱啓曰來十六日日次儒生殿講日次矣敢稟傳曰再明日爲之今番則上齋生進除食堂到記今日至明日令入直官員先捧擧案以捧擧案者應講應製而應製則依近例在泮中製呈而講製兼治者先講後製其餘寄齋及四學生依例受點應講抄啓文臣十二月朔親試宣傳官等十二月朔射講亦於再明日爲之處所春塘臺爲之可也
정조 23년
洪樂游啓曰十一月十一日日次輪對官造紙別提李鎭忠金最行金復淳內贍直長金應一奉事尹彝鉉忠勳都事權彝性軍器判官李運祥姜申岳工曹正郞徐重修二十一日日次輪對官儀賓都事李得養南學訓導李學淵西氷庫別檢徐有敎義盈庫直長鄭信民掌樂院僉正李昌杰主簿林周喆沈周賢十二月初一日日次輪對官司宰奉事李顯綏禁府都事張趾元司饔奉事奇象益繕工假監役鄭烈李光顯宗親府典簿洪就榮十一日日次輪對官西學訓導金就强東學訓導金履垕宗簿主簿柳鎭澤漢城庶尹吳在鎭長興庫奉事申滃來待矣傳曰入侍
정조 23년
兪岳柱啓曰諸承旨持公事入侍事命下而六房無公事不得入侍之意敢啓傳曰知道然則該房承旨只與輪對官詣閤各司久任官員例爲召見於歲末開坼日使之來待其前各思當奏之條件莫敢以無所懷退出之意先爲嚴飭可也
정조 23년
沈象奎以義禁府言啓曰江原道放未放修啓冊子中本府所管罪人放秩洪川徐季修春川申夔相旌善朴瑞源通川尹厚東金城宋倫載鐵原朴應浩等依啓聞施行襄陽崔重敎多出差帖捧賂村氓旣係不法不可輕議宥釋仍事本府覆啓判付內依允徐季修尹厚東所坐俱係厲民朴應浩之罪亦涉不輕道伯之置之放秩難免不審竝勿論以爲爲守令不能盡職者之戒事命下矣申夔相朴瑞源宋倫載等竝放送事分付該道道臣之意敢啓傳曰知道
정조 23년
沈象奎以義禁府言啓曰黃海道放未放修啓冊子中本府所管罪人未放秩依啓聞施行其中延安李羲雲同罪之李義和已蒙宥釋之恩宜有一視之澤稟秩平山李漢籌鳳山元永麟等所犯不至深重合有疎放之道而臣府不敢擅便上裁事本府覆啓判付內依允李漢籌元永麟等或違於曰宥之義事關民隱何可拘此乎雖非首犯以關東海弊事定配未幾宥還云爾則誰復懲畏不敢輕犯乎道啓之別置稟秩可謂得體依道啓施行事命下矣李羲雲放送事分付該道道臣之意敢啓傳曰知道
정조 23년
沈象奎以刑曹言啓曰司諫朴崙壽所啓內雖以今番兩道事觀之檢獄法例關係至爲嚴愼向來副護軍洪義浩所啓諸條中有按節氣寒暑量看證多少不必拘於事目先招後檢卽是甲辰事目而今曰按節寒暑然則暑月先檢寒節先招之謂而看證多少未招之前非可預料者至於不拘事目云者意在纖悉語欠周愼雖無不拘之句語種種違式之弊有西北諸檢狀之審萬有一疑亂獄情者倣用於不當用之地末流之弊有不勝言蓋暑月行檢晷刻爲急則直請甲辰事目中懸註與釐改未或不可旣存事目又曰不拘下語終涉容易闊狹又非定制請下詢大臣更加爛商務歸至當以爲一定不易之法焉上曰依啓事命下矣依下敎發遣郞廳問于大臣則領府事金憙在外判府事李秉模以爲行檢本非獲已奸僞亦自多端雖已發狀及夫捧招也當下落空者比比有之若是者檢官例以雖到檢所不爲行檢之意剖析論報而猶或未審則使之檢不檢又在按法之地今以暑節先檢生一層節則恐不無務欲詳而反啓弊之慮且自官抵彼之際已不得不費劫多少時辰發變雖爭晷刻緩急不係毫忽且念檢前之招不比檢後招之反復拖長無論懸註與釐改竝置之似合法意云左議政沈煥之以爲殺獄檢驗法例至嚴甲辰事目或欠周詳處就其條補註若附錄固無不可而若以勿拘事目爲言則其弊也將見按獄者隨意闊狹凭地汎濫無所事於事目矣臺臣所論誠是矣宜令司寇之臣取洪義浩所啓中諸條參考於甲辰事目而可錄者錄之可祛者祛之仍附事目之後以爲參看之地亦好矣云右議政李時秀以爲檢驗事體至爲嚴重法文一字低仰不得雖鍊於獄案者莫敢違定制而創己見或疎於檢式者亦得按成憲而審獄理若曰不拘事目許其臨時商量則檢招之際必有後弊臺臣之言未爲過慮當初擧條中字句使之更加釐改實合重獄體之道云矣諸大臣之議如此上裁何如傳曰當初擧條亦有議于曾經判堂更議大臣指一定式之下敎而今始取見啓下者其時擧條中批答渾入於抹去中有此臺臣之啓矣事目之不可輕改臺臣言亦是依此施行可也
정조 23년
吏曹啓目粘連觀此議政府右參贊李祖承上疏則以爲臣於見職與左議政沈煥之有姨母夫應避之嫌照法遞改亦爲白有臥乎所相避之法在下當遞是白乎矣重臣所帶遞仍當否臣曹不敢擅便上裁何如判付啓依回啓施行爲良如敎
정조 23년
刑曹啓目粘連江原道放未放修啓冊子中本曹所管定配罪人放秩中杆城元啓宗江陵鄭鎭元楊口金德發等竝依啓聞施行其餘伊川卞之元等七十九名稟秩橫城楊敍欽杆城洪蘇榮金化崔景斗等段罪犯俱爲不輕到配亦或屬耳不可以徒配遽議疏釋竝只仍配何如判付啓依允爲旀雖曰道各異例東伯事豈不駭然之甚乎況旀赦亦許多般則諸道所不爲之事獨於該道近百人直置放秩者是豈徒罪兺頒敎之意乎難免重勘而按道屬耳姑先從重推考此等事亦煩酬應尤豈成說乎爲良如敎
정조 23년
己未十二月十一日辰時上御誠正閣輪對官入侍時左承旨徐有聞假注書呂東植記注官金景煥承膺祚造紙別提李鎭忠金最行金復淳內贍直長金應一奉事尹彝鉉忠勳都事權彝性軍器判官李運祥姜申岳工曹正郞徐重修儀賓都事李得養南學訓導李學淵西氷庫別檢徐有敎義盈直長鄭信民掌樂僉正李昌杰主簿林周喆沈周賢司宰奉事李顯綏禁府都事張趾元司饔奉事奇祥益繕工假監役鄭烈李光顯西學訓導金就强東學訓導金履垕宗簿主簿柳鎭澤漢城庶尹吳在鎭長興奉事申滃以次進伏訖上曰諸官以次奏職姓名可也鎭忠進奏職姓名命奏職掌鎭忠曰咨文紙次知矣命擧顔命奏所懷鎭忠曰無之矣最行進奏職姓名命擧顔敎曰爾是故副學之子乎最行曰然矣上曰爾以畿驛察訪除見職乎最行曰然矣上曰如此之人合除守令矣復淳進奏職姓名命奏所懷復淳曰無所懷矣上曰落仕年久而近得復職故相家今有官冕殊可貴也應一進奏職姓名命擧顔命奏所懷應一曰本寺牛毛供上自濟州年貢四百餘斤戶曹捧上出付本寺而夏三朔供上每患不足自本寺添價辦備者每年幾至二百兩而寺中官用亦至四百餘兩員役元貢及官衿貢物放賣繼用故己酉年故判書臣鄭昌順提擧本寺時均廳錢四千兩以無邊限十年請貸事筵稟蒙允出給貢人逐年取殖利則報均廳本則繼官用至于今春而年限已滿均錢盡數還償本錢則已皆用盡來頭牛毛供上加入物力及許多官用措手無地依己酉年例均廳無邊錢貸得然後來夏供上庶可無弊寺中形勢亦可支存故敢此仰達矣上曰此等殘司此等之弊不卽釐正專由於提擧之不爲登筵而然該寺提擧權裕令該曹與司圃署提擧口傳相換以蘇弊之方卽爲稟處可也出擧條命書傳敎曰都承旨入侍又命書傳敎曰右副承旨入侍景煥承命出傳行都承旨閔台爀右副承旨崔獻重進伏彝鉉進奏職姓名上曰此故學士直孫也向於望拜禮時爾則不爲參班而以宗中鄕外年少者推讓入參誠是不易得之事也此雖少事可見其心爾若推是心做去則凡於當官治民夫豈有非理之事乎彝性運祥申岳以次進奏職姓名竝以無所懷退出重修進奏職姓名命奏所懷重修曰無之矣上曰年幾何重修曰六十六矣得養學淵有敎進奏職姓名竝以無所懷退出敎有敎曰日來之寒果有氷合之望而亦可藏氷乎有敎曰果有合氷之望而藏氷則似難爲之矣信民昌杰周喆進奏職姓名竝以無所懷退出周賢進奏職姓名命奏所懷周賢曰臣本院僉正待罪時以樂工雇立禁斷之意所懷仰達而未及詳陳其爲弊委折矣小賜寬暇之間則當條陳畢達矣各邑樂工選送時各邑不能精選其伶俐可合者必使諸公賤進前而遍給鬮子使得當次上京之鬮子者治送則已非精選之法意得鬮子上京者鳩聚錢貨於渠輩廳中族當多者百餘金少不下七八十緍而離親棄鄕猝來白沙地生活旣是目前悶迫且着紗帽爲典樂成才拔身眞如坐待曉月滿腹經綸都是厭避謀免之心在京無賴輩所謂典樂支屬者晝宵揣摩欲得樂工雇立以爲獲沾料布之地而若聞上來樂工自願代立之言則擧皆碎頭連臂鑽刺於本院堂郞干囑踏至蓋無一分本錢者使新來樂工費了新入例錢五六十金而渠則空手獲得料布之窠此豈非樂爲者哉是故自鄕上來者必欲願賣在京無賴者必欲代立兩邊皆願請囑流行而一院吏隷擧皆沾漑傍觀助成萬無不諧之理是故十人上京擧皆雇立而歸卄人上京擧皆謀免而歸甚非當初本意而雇立之多未有甚於今時此近例成習恬不爲怪本院堂郞看作用手之窠故耳見今二百樂工中元樂工僅爲三十人餘皆雇立在京無賴者而能於巴人下里之詞倡優雜技者一入樂工稍異於無才人擧皆效嚬於雅樂俗樂然而心無固志常有覰覬之望若聞軍門料布稍優之窠則又將轉賣他人而橫走未免爲烏合之卒不遵典樂訓敎不得如臂使指故前後生梗每由於是終不如元樂工專意肄業無他撓奪院中老典樂之出斷無其望云大抵自鄕選上之規殆同常經之道在京雇立之事不過一時權宜之術則權者不得已用之者而苟使經權相等已是有識者憂歎而見今常經之道盡廢權宜之術肆行雖曰雇立之事有數三件方便之好此豈非大可憂歎者乎臣意則以爲縱不能一一禁斷自鄕上來者若有伶俐可敎之人則堂郞不得以用手雇立之窠許施焉使之漸漸復古爲好矣上曰出擧條令提擧以蘇弊之方草記可也有聞曰筵席奏對何等愼重而掌樂主簿沈周賢本事陳達之際雜引不當之語全昧敬謹之體猥屑甚矣所當重勘而本院請推之外無他可施之罰何以爲之乎上曰旣問所懷分揀可也出擧條敎周賢曰古宰臣人甚可取至今不能忘有子幾人周賢曰有子二人矣上曰長子年幾何周賢曰今爲二十六歲而出後於臣之弟矣上曰其名爲何而文華則果何如周賢曰以銑字爲名而文華則無減於渠父矣顯綏趾元進奏職姓名竝以無所懷退出敎趾元曰爾是嶺人耶趾元曰然矣上曰年幾何趾元曰六十四矣祥益進奏職姓名命奏所懷祥益曰無所懷矣上曰爾於故儒臣爲幾代祥益曰八代孫矣烈光顯履垕進奏職姓名竝以無所懷退出就强進奏職姓名命奏所懷就强曰向以本學門戶墻垣修改事有所仰奏矣該曹以寒節未及擧行云待明春卽令修改似好矣上曰自政院招致戶曹郞廳分付可也鎭澤在鎭滃進奏職姓名竝以無所懷退出命滃擧顔敎曰年幾何滃曰三十九矣輪對訖命書榻敎曰左承旨許遞前望單子入之待下批牌招察任命退承史以次退出
정조 23년
行都承旨閔台爀坐左承旨未差右承旨洪樂游坐直左副承旨兪岳柱坐右副承旨崔獻重坐直同副承旨沈象奎坐注書洪奭周病金啓溫病假注書申緯仕呂東植仕直事變假注書南吉寬仕
정조 23년
洪樂游啓曰行大司憲宋煥箕持平金圭夏金驥燦在外執義曺允遂掌令金銑閔命爀呈辭監察茶時之意敢啓傳曰知道
정조 23년
以日次儒生殿講及親試射講試官望筒傳于兪岳柱曰三明日殿最開拆殿座時當同爲之以此分付可也
정조 23년
傳于洪樂游曰右承旨入侍
정조 23년
兪岳柱以吏曹言啓曰今日本曹褒貶坐起時堂上不可不備員未肅拜參議尹光普令政院牌招同參開坐之地何如傳曰允
정조 23년
兪岳柱以吏曹言啓曰贈諡忠憲公鄭弘淳延諡今月十七日定行於京畿安城地云矣敢啓傳曰知道宣諡日仍爲致祭而獻官則賜諡官受香其家無官冕復職甄用可也
정조 23년
吏曹啓目粘連觀此弘文館副校理趙得永上疏則以爲臣與藝文館檢閱臣李存秀有娚妹應避之嫌臣之所帶春秋館記注官之任在法當遞啓命遞改臣兼銜以存公格亦爲白有臥乎所相避之法在下當遞而翰林所帶春秋雖有相避法不得減下是白置趙得永所帶春秋館記注官之任依例減下何如判付啓依允
정조 23년
己未十二月十二日辰時上御誠正閣諸承旨持公事入侍時行都承旨閔台爀右承旨洪樂游左副承旨兪岳柱右副承旨崔獻重假注書申緯呂東植記注官金景煥承膺祚以次進伏訖台爀讀奏京畿監司徐鼎修啓本長湍府反庫事樂游讀奏全羅監司趙宗鉉啓本罪人李華春放送事分書判付訖岳柱等以無公事先退上曰日寒如此儒生殿講以十五日退行之意知委於成均館可也仍命退承史以次退出
정조 23년
己未十二月十二日午時上御重熙堂右承旨入侍時右承旨洪樂游假注書呂東植記注官金景煥承膺祚以次進伏訖上曰儒生日次雖命退行而擧案書啓則今日門限前捧入勿爲退擧案事分付成均館可也仍命退承史以次退出
정조 23년
行都承旨閔台爀坐左承旨未差右承旨洪樂游坐直左副承旨兪岳柱坐直右副承旨崔獻重坐同副承旨沈象奎鑄字所直注書洪奭周病金啓溫病假注書申緯仕呂東植仕直事變假注書南吉寬仕
정조 23년
大殿王大妃殿惠慶宮內閣政院玉堂朝廷二品以上六曹堂上口傳問安答曰知道中宮殿內閣政院玉堂朝廷二品以上六曹堂上大司諫單子問安答曰知道元子宮內閣政院玉堂口傳問安答曰知悉
정조 23년
傳于洪樂游曰後日次次對進定於今日
정조 23년
兪岳柱啓曰諸承旨持公事入侍事命下而次對日例不得入侍何以爲之敢稟傳曰仍爲詣閤
정조 23년
吏曹口傳政事內贍提調權裕司圃提調趙鎭寬相換
정조 23년
以南行宣傳官薦單子傳于洪樂游曰申綋則乃祖之孫何待南行薦乎除取才壯勇內禁兩衛中先付額外各別勸課
정조 23년
以濟州牧使林蓍喆狀啓薦新與進上不得如例封進惶恐待罪事傳于閔台爀曰勿待罪事回諭
정조 23년
洪樂游啓曰京外殿最開坼日賓對例爲頉稟特使之進定於今日者何也昨日則因大臣之堂參赴坐不得爲之今日則以候班入來仍令來會而未明求衣待曙引見一則欲聞匡救闕失也一則欲聞裨益於民國之言也予於御極二十有三年無一事之仰答天心俯循民情而災沴疊見憂虞溢目觀於時令之不順軌而天怒民怨灼然若燭照春間所經甚於龍蛇以至入冬而尤乖當寒不寒非時之雨無異深秋氣候夙夜戰恐忘寢忘食者久矣然而方寸之間無感回孚應之誠再昨夜轟燁有非窮陰在陸之象默數愆尤無往非罪和衣轉側直到昧爽苟非愚無知覺之下戶編氓凌晨臨殿之本意孰不揣知而名之曰諫長者自候班直歸私次因是下位僚臺一齊懸病是可使聞於鄰國乎否乎隣國則時令適宜之故赴燕之行齎咨之回皆稱雪塞難通而彼中之雪爲域中之雨者尤豈不反常之甚乎然而職在三司之列者膠守陽復前後之常例側聽三日無一人效一日之責者不能導之使言予固自反在三司各盡己分之道果盡分乎不盡分乎彼諫長者一瞬頃驟躋內外淸獻閻羅之个个雖難責之於人人而竝與入侍之玉堂旣借前席之咫尺而上自衮躬中而時政下而民事緘口囚舌不敢發一言而隨諸臣退出其可曰先正其有後乎幸因大臣以民事及禁採金等數條有筵奏雖免無聊所謂三司者溺職難免其責推罷等典眞所謂不屑之敎誨竝不爲之其委折卽令該房問啓於行公諸人少警褎如之聰事命下矣問于行公三司諸人處則行大司諫金達淳以爲臣庸愚疎闇無所肖似而偏蒙恩私濫躋宰列過福之災觸處生疣蔑識之致遇事則昏居常惶汗如負大何及叨諫職一倍兢惕而日昨轟雷發於深夜之中天道玄遠雖不敢知某事之應而其爲驚懼之忱達宵憧憧只緣倥侗之質未有一得之見伈伈泄泄式至于今終未能仰體對越之誠其視古人有事陳勉之義不可但以溺職言況今日賓對之進定特出求助之至意而臣身旣在闕亦未入參揆以分義當伏何辜臣於向日槐院事前後做錯不一而足任他不論之敎至及於大臣臣日夕俟勘惶隕恧蹙義重享役且値候班雖不得不一再進身而不敢以官職自居晏然行公愚迷之見冒昧逡巡致有此嚴截之敎五內戰掉無地自容云執義曺允遂司諫朴崙壽掌令閔命爀金銑獻納南惠寬以爲臣等之昏謬顚錯觸事聵聵無往非罪而再昨轟燁實甚驚懼陽復雖已有日節氣尙在隆冬則忝叨言責之地其所警惕憂愛之忱固宜自倍而沁泄度日未效一言之匡救及至今日賓對有命則宜卽相率入參仰副宵旰憂勤一念對越之聖意而似此應行之事亦未能及時周旋罪著溺職致有此問啓之命惶懍震越不知所達云副應敎李龜雲副校理趙得永金履載修撰南履翼曺錫中副修撰朴鍾淳金熙周以爲臣等猥忝經幄論思之列適見深冬轟燁之異而陽復已久臘春將近只守流來之常例未效一日之言責臣龜雲至登賓對一味含默及伏承聖敎警懼求助之德意溢於辭表繼之以誨責備至臣等愚迷失職之罪尤無所逃問啓之下惶隕愧恧不知所對云矣敢啓傳曰知道旣往勿言而凡事各有應行格例則固不可以一二臺閣玉堂一己之見破格爲之官以諫名職是論思者何言不可言何時非其時而觀此問啓有若不敢違越格式有懷莫伸然者詖辭知其所蔽遁辭知其所窮云者若爲今日三司而設也聖人之言豈欺我哉合啓體段三更前例爲傳啓況諸人皆爲詣臺凡有可言使之竭論不諱因此又有提飭者名之曰合啓則只使一臺入來傳啓全失古例至於長官除非次對時則近不詣臺淸朝典章爲近日取便之諸臺所毁劃者不亦寒心之甚乎此後長官無敢懸病之意嚴飭兩司仍令該房載之故事無或如前任他之爲可也
정조 23년
兪岳柱以禮曹言啓曰卽接濟州前牧使林蓍喆狀啓謄報則今十二月令宗廟薦新洞庭橘依例封進而宗廟景慕宮薦新乳柑則所結僅爲二十四箇故謹援已例都封上送以爲稟旨薦獻事爲辭矣宗廟薦新洞庭橘當日薦進而宗廟景慕宮薦新乳柑則在前如此之時有減數薦獻之例今亦依前例一體薦進何如傳曰允
정조 23년
行大司諫金達淳執義曺允遂司諫朴崙壽副應敎李龜雲掌令閔命爀金銑獻納南惠寬修撰南履翼啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從此律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈胳之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿移置思之及此每不覺懍然又於年前有出置城外之命使亘古所無之逆任便居住於城闉咫尺之地此已萬萬驚心而及承今番下敎始知入置京第已多年所繼而有出置罪名命釋之擧噫綸音頒下之後此賊之由來罪惡尤極彰著而今日之意外處分反歸寬假當初全宥之命雖蒙收還畢竟命釋之擧大失刑政神人之憤菀由是益激宗社之虞憂從此轉深三尺之章有不可一刻容貸請亟寢罪人鄭致達妻出置罪名命釋之音依前還發配所仍令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此逆則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後五字刀削凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸鎖之品久據勻軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧謄厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之以下十四字刀削姻附賊復陰助聲勢不軌之迹已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典以下十一行刀削答曰不允以下五字刀削
정조 23년
行大司諫金達淳執義曺允遂司諫朴崙壽掌令閔命爀金銑獻納南惠寬啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之穉少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種夬施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容小忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節發露差有先後矣千剮萬斫未足以雪輿憤收孥瀦澤不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常唱和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女竝施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤菀深矣古今天下寧有是耶噫彼榮賊貪天爲己之罪恬寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之難言劇逆之斷案此在渠猶屬薄物細故耳廣儲嗣一事最是宗社之計臣民之望渠敢肆然以此事不可再擧之說咆喝公座略無顧忌以下一行刀削凶肚莫掩至於制給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥以下四字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠以下六字刀削逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典只及其身收孥之律尙未擧行揆以王法萬萬失當以謙以逆復之子傳襲其父之凶圖以下七字刀削鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者正爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太旱究厥心腸已萬萬極凶絶悖而甚至於五月喪變之後以平日不平之心益肆陰凶之暗計屬其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此而窮凶絶悖而於渠猶屬薄物細故潛藉逆復之姻婭以下六字刀削與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳前之納招凶獰人臣之以偏黨事君前後凶逆所未發之語而此賊肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢則是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 23년
行大司諫金達淳司諫朴崙壽獻納南惠寬啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡賊之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加騙取貨物旨意閃忽假設荒怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入妖陰之藪招呼容接爛熳同歸往復𧬈訛視若同胞者渠去來和應互相連肚者渠及夫發告之共議益見情迹之莫掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問決正典刑其餘徒黨亦令嚴鞫處斷以折奸萌答院曰不允
정조 23년
江原監司南公轍疏曰伏以臣姿本庸陋才又劣下尋常百執事之任猶懼不能對揚其萬一況藩臬重寄固無論大小閑劇亦自有一方之責其所僨誤自知無幸而猥荷聖度天大隨處曲庇一事二事無往非辜而嚴譴纔速恩恕隨降中夜以思自不覺感淚之被面而惶汗之浹背也乃者又因元有朋査事以致囚供葛藤援引有人在臣私義亦何敢泯默已乎蓋此査事始因黃姓人之上言依判下擧行者而有朋所犯關係甚重臣固當嚴加推覈趁卽修啓而適値行部之未還以致時日之遲延疎虞慢忽不善周思之罪臣固有之而至於元在明抵書云云眞所謂有其事而無其實者在明於臣至親也平居未嘗數數有書而忽於今九月念後自京抵書於臣錄送有朋所托而其書辭意則不過曰從公行査俾得無事云云蓋出於顔私之所拘而訟理之未悉然而査事未出場之前事體不當往復故迄今屢朔留其書不答中間事實如此而已所惡乎書囑者以其有聽言之實也臣之査啓初無一分顧藉之語書到數日旋因飭敎卽爲封啓日字俱在雖欲受其干囑得乎此必出於罪囚惶怯中亂招而聖鑑業已俯燭臣何足費辭多辨也第臣所處之職則古所稱澄淸一路私行折簡一切不受之地也今以私書一事名登囚供則將以何顔復對長吏彈壓列邑乎嫌疑之際不可以自己之無私有所自解而由前由後溺職僨事之罪合被大何伏乞聖明亟命遞臣藩任仍令攸司重勘臣罪以爲奉職無狀者之戒焉臣無任云云答曰省疏具悉卿其勿辭察任
정조 23년
行都承旨閔台爀坐左承旨洪樂游坐直右承旨兪岳柱坐左副承旨金羲淳未肅拜右副承旨崔獻重坐直同副承旨沈象奎坐注書洪奭周病金啓溫病假注書李允謙未入來呂東植仕直事變假注書南吉寬仕
정조 23년
洪樂游啓曰都摠府啓曰今日入直內三廳武兼禁軍及軍兵等中日習射請出標信傳曰知道
정조 23년
傳于兪岳柱曰傳香承旨馳詣宗廟景慕宮奉審摘奸以來
정조 23년
傳于沈象奎曰詣臺臺臣入侍
정조 23년
以左承旨金祖淳牌不進罷職傳旨傳于閔台爀曰聞其病勢難以行公云許遞前望單子入之
정조 23년
以寶劍望筒傳于洪樂游曰置之未肅拜及懸頉摠管許遞前望單子入之
정조 23년
摠管前望單子入之都摠管李祖承副摠管徐瀅修落點
정조 23년
兪岳柱啓曰今此試官望中時無職名人令該曹口傳付軍職何如傳曰允
정조 23년
兪岳柱以吏曹言啓曰卽接通禮院牒報則以爲明日殿座時左右通禮不可不備員而右通禮韓致應有拘忌不得進參卽爲變通以爲擧行之地云通禮院右通禮韓致應段改差其代口傳備擬以入之意敢啓傳曰知道
정조 23년
兪岳柱以禮曹言啓曰卽見慶基殿守僕李光仁所志則本殿臘享正朝兩祭享香祝官員一員當爲前期祗受陪進而參奉鄭胄煥今方入直令有闕未差祗受無人云莫重受香不可遲緩令有闕之代卽令該曹口傳差出以爲受香陪進之地何如傳曰允
정조 23년
吏曹口傳政事以沈奎魯爲右通禮崔崑爲慶基殿令
정조 23년
兵曹口傳政事副護軍鄭尙愚副司果李英發竝單付
정조 23년
傳于崔獻重曰假注書申緯改差前假注書李允謙仍察廳任
정조 23년
兪岳柱以弘文館言啓曰校理高宅謙旣有只推之命卽爲牌招察任何如傳曰允
정조 23년
兪岳柱以禮曹言啓曰因前忠淸監司李泰永査報故縣監贈參議李義精追配晉州彰烈祠議于大臣稟處事自臣曹草記允下矣發遣郞廳問議于大臣則議政府左議政臣沈煥之以爲故縣監李義精晉陽之戰殉節事其眞蹟昭載于文淸公臣鄭澈所呈天使之文而不得竝列於彰烈之祠享者何故歟數百年前事雖無可徵然而當時贈職伊後旌閭實被聖朝褒顯之典則到今特許配食於同時殉國諸臣之祠以慰忠臣肸蠁之魂兼副多士延佇之望恐似合於樹風礪節之方矣云右議政臣李時秀以爲當壬辰島夷之猖獗也湖嶺諸郡秉義殉國之士指不勝摟而晉陽諸賢之精忠卓節尤赫赫照人耳目贈參議李義精卽其一也同時立殣之二十九人竝列祠享而獨義精不與焉百年之公議可徵一方之嗟惜已久特許配食之典允爲樹風之政云矣大臣之議如此上裁何如傳曰依大臣議施行可也
정조 23년
兪岳柱以禮曹言啓曰因全羅監司趙宗鉉査啓故召募使贈吏曹判書李廷鸞賜諡議于大臣稟處事自臣曹覆啓蒙允矣發遣郞廳問議于大臣則議政府左議政臣沈煥之以爲故召募使李廷鸞守一城捍大寇以障全湖千里竟爲中興偉績可稽于故相撰碑先正誌墓之文矣奚但以邑人故老流傳咨嗟之說取徵其奇蹟而已今幸遇聖朝褒忠奬節無微必闡無幽必顯合被特恩許以賜諡以酬其功而係是重典伏惟上裁云右議政李時秀以爲臣嘗稽臣先祖文忠公臣廷龜所撰召募使李廷鸞碑文有曰提殘兵守孤城以却方張之賊徒遂成中興之偉績廷鸞之倡義樹勳卽此可知特許賜諡之典實合褒忠之道不必以爵秩之例贈爲拘而節惠體重伏惟上裁云矣大臣之議如此上裁何如傳曰依大臣議施行可也